
	1.
	Anotācija (ex-ante)
2.1. Sabiedrības grupas, kuras tiesiskais regulējums ietekmē, vai varētu ietekmēt
	Iebildums
Lūdzam pārstrādāt anotācijas 2.1. apakšsadaļā sniegto ietekmes aprakstu un nodrošināt tā savstarpējo atbilstību anotācijas 2.3., 2.4., 2.5. un 7. sadaļā norādītajai informācijai.

Anotācijā pie juridiskajām personām kā sabiedrības grupa norādīta Finanšu ministrija, lai gan tā ir valsts pārvaldes iestāde un projekta ietekme uz tās uzdevumiem, procesiem un resursiem vērtējama anotācijas 7. sadaļā.
Savukārt Latvijas Zvērinātu revidentu asociācija ir privāto tiesību juridiskā persona, tādēļ tā saglabājama anotācijas 2.1. apakšsadaļā kā atsevišķa mērķgrupa. Ietekmes aprakstā norādāms, ka attiecīgās izmaiņas skar Latvijas Zvērinātu revidentu asociāciju, pildot tai likumā deleģētos valsts pārvaldes uzdevumus, un konkrēti raksturojams, kas šo uzdevumu izpildē un ar to saistītajos procesos mainīsies.

Lūdzam attiecībā uz katru privāto tiesību subjektu mērķgrupu koncentrēti norādīt:
- kas tai salīdzinājumā ar spēkā esošo regulējumu mainās;
- vai tiek ieviests, mainīts, vienkāršots vai atcelts informācijas sniegšanas pienākums;
- vai tiek ieviesta vai mainīta atbilstības prasība;
- kādas praktiskas darbības mērķgrupai būs jāveic.

Ietekmes aprakstā nav ietveramas nepamatotas norādes uz regulāru reputācijas izvērtēšanu, apliecinājumu vai dokumentu iegūšanu, līgumu nosacījumu maiņu un iekšējās ziņošanas mehānismu ieviešanu, ja šādas darbības neizriet no likumprojekta un nav pamatotas ar tā faktiskās izpildes kārtību. Ja šādas darbības tomēr būs nepieciešamas, anotācijā norādāms to tiesiskais vai faktiskais pamats un tās atbilstoši izvērtējamas 2.3. vai 2.5. apakšsadaļā.

Tādi kvalitatīvi apzīmējumi kā “minimāls”, “neliels”, “zems līdz mērens” vai “vairākas stundas līdz vairākas darba dienas” nav izmantojami aprēķina un pamatojuma vietā. Secinājumiem par ietekmes apmēru un samērīgumu jābūt balstītiem datos, faktiskās procedūras aprakstā vai skaidri norādītos un pamatotos pieņēmumos.

Ņemot vērā minēto, Finanšu ministrijas uzdevumu un procesu izmaiņu apraksts no anotācijas 2.1. apakšsadaļas pārceļams uz anotācijas 7.4. apakšsadaļu. Savukārt anotācijas 2.3., 2.4. un 2.5. apakšsadaļa precizējama atbilstoši pārstrādātajā ietekmes aprakstā konstatētajiem informācijas sniegšanas pienākumiem un atbilstības prasībām.

	2.
	Anotācija (ex-ante)
2.3. Administratīvo izmaksu novērtējums juridiskām personām
	Iebildums
Lūdzam pārskatīt un precizēt anotācijas 2.3. un 2.4. apakšsadaļā sniegto administratīvo izmaksu novērtējumu, nodrošinot, ka tajā ir ietvertas visas ar likumprojektu mainītās informācijas sniegšanas prasības un korekti noteikti aprēķina parametri.

Administratīvo izmaksu samazinājuma aprēķins trešo valstu revidentu komercsabiedrībām
Anotācijas 2.3. apakšsadaļā norādīts, ka likumprojekts trešo valstu revidentu komercsabiedrībām samazinās administratīvās izmaksas par 61,35 euro. Aprēķina skaidrojumā norādīts, ka projektā paredzētajā pārejas kārtībā iesniedzamās informācijas apkopošanai, pārbaudei, sagatavošanai un iesniegšanai vienam tiesību subjektam nepieciešamas piecas stundas. Samazinājums pamatots ar to, ka pārejas kārtībā iesniedzamās informācijas apjoms būs mazāks nekā vispārējā reģistrācijas režīmā paredzētajā speciālajā anketā.
Tomēr aprēķina skaidrojumā nav identificēts, kādas konkrētas informācijas sagatavošanas un iesniegšanas darbības, salīdzinot ar spēkā esošo reģistrācijas kārtību, vairs nebūs jāveic vai prasīs mazāk laika. Tādējādi ar formulu 12,27 × 5 × 1 × 1 ir aprēķinātas projektā paredzētās informācijas sniegšanas izmaksas vienam tiesību subjektam, nevis pamatots administratīvo izmaksu samazinājums.

Ņemot vērā to, ka monetārs novērtējums veikts par sloga samazinājumu, lūdzam aprēķina skaidrojumā norādīt, kādas līdzšinējās informācijas sagatavošanas vai iesniegšanas darbības projektā paredzētajā kārtībā atkrīt vai aizņem mazāk laika, kā arī šo darbību izpildei ietaupīto laiku. Administratīvo izmaksu samazinājums nosakāms, ņemot vērā ietaupīto laiku, nevis projektā paredzētās informācijas iesniegšanai nepieciešamo laiku. 

Aprēķinā izmantotais tiesību subjektu skaits
Lūdzam pamatot aprēķinā izmantoto trešo valstu revidentu un trešo valstu revidentu komercsabiedrību skaitu. Tas, ka nav precīzi zināms nākotnē saņemamo pieteikumu skaits, pats par sevi nav pietiekams pamats projekta kopējās ietekmes novērtējumā izmantot vienu tiesību subjektu.
Prognozes sagatavošanai izmantojami Finanšu ministrijas rīcībā esošie dati par:
-trešo valstu revidentu un trešo valstu revidentu komercsabiedrību reģistrā pašlaik reģistrētajiem subjektiem;
- iepriekšējos gados saņemtajiem pieteikumiem, nepabeigtajiem reģistrācijas procesiem un informācijas pieprasījumiem;
- Latvijas regulētajā tirgū kotētajiem emitentiem un to izmantotajiem ilgtspējas ziņojumu apliecinājuma pakalpojumu sniedzējiem;
- ja nepieciešams, citās Eiropas Savienības dalībvalstīs publiski pieejamo informāciju par attiecīgajiem trešo valstu revidentiem un revidentu komercsabiedrībām, ciktāl tā izmantojama Latvijas iespējamās mērķgrupas novērtēšanai.
Pamatojoties uz minēto datu analīzi, nosakāms prognozētais tiesību subjektu skaits, izmantojot pamatotu pieņēmumu vai scenāriju novērtējumu un aprēķina skaidrojumā norādot izmantotos datus un pieņēmumus.

Aprēķinā izmantotais laiks un darbaspēka izmaksu likme
Lūdzam pamatot projektā paredzētās informācijas sniegšanas pienākuma izpildei noteikto piecu stundu laika patēriņu, norādot katrai darbībai nepieciešamo laiku un izmantoto datu, ekspertu vērtējuma vai pieņēmuma avotu. Aprēķina skaidrojumam jābūt saskaņotam ar anotācijas ietekmes aprakstu, kurā norādīts, ka dokumentācijas sagatavošana var aizņemt no vairākām stundām līdz vairākām darbdienām.

Aprēķinā izmantota Centrālās statistikas pārvaldes publicētā vidējā darba samaksa par vienu nostrādāto stundu, nevis vienas stundas darbaspēka izmaksas. Darba samaksa un darbaspēka izmaksas nav savstarpēji aizstājami rādītāji. Lūdzam izmantot Centrālās statistikas pārvaldes rādītāju “vienas stundas darbaspēka izmaksas” attiecīgajā saimnieciskās darbības nozarē un periodā, pamatojot izvēlētās nozares atbilstību mērķgrupai.

Administratīvās izmaksas trešo valstu revidentiem kā fiziskām personām
Likumprojekta 9. pantā ietvertā Revīzijas pakalpojumu likuma 24.2 panta 1.3 daļa ir piemērojama ne tikai trešo valstu revidentu komercsabiedrībām, bet arī trešo valstu revidentiem kā fiziskām personām. Arī šīm personām, lai tās tiktu ierakstītas attiecīgajā reģistrā, būs jāapkopo, jāsagatavo un jāiesniedz Finanšu ministrijai projektā noteiktā informācija. Tādēļ lūdzam pārskatīt anotācijas 2.4. apakšsadaļā norādīto, ka projekts fiziskajām personām administratīvās izmaksas nerada, un novērtēt trešo valstu revidentiem radīto administratīvo izmaksu izmaiņu, izmantojot fiziskajām personām piemērojamo aprēķina kārtību. Arī šajā aprēķinā administratīvo izmaksu samazinājums nosakāms, salīdzinot spēkā esošo vispārējo reģistrācijas kārtību ar projektā paredzēto pārejas kārtību.

Latvijas Zvērinātu revidentu asociācijas informācijas sniegšanas pienākums
Lūdzam pārskatīt anotācijas 2.3. apakšsadaļā sniegto secinājumu, ka likumprojekts neietekmē Latvijas Zvērinātu revidentu asociācijas administratīvās izmaksas. Ar likumprojekta 11. pantu tiek paplašināts asociācijas pienākums iesniegt Eiropas vienotajā piekļuves punktā publiski pieejamos datus, ietverot arī Trešo valstu revidentu un trešo valstu revidentu komercsabiedrību reģistra publiskojamās daļas informāciju.
Lūdzam identificēt šā pienākuma izpildei nepieciešamās darbības, to biežumu un laika patēriņu un novērtēt administratīvo izmaksu izmaiņu. Ja papildu administratīvās izmaksas nerodas, piemēram, informācijas nodošana ir pilnībā automatizēta vai jau tiek nodrošināta esošajā procesā bez papildu darbībām, anotācijā sniedzams faktiskajā informācijas aprites procesā balstīts pamatojums.
Ja ar jaunā informācijas sniegšanas pienākuma izpildi saistītās izmaksas Latvijas Zvērinātu revidentu asociācijai tiek segtas no valsts budžeta līdzekļiem vai citā veidā pilnībā kompensētas, tās nav monetāri novērtējamas kā asociācijas administratīvās izmaksas. Šādā gadījumā anotācijas 2.1. apakšsadaļā raksturojama projekta ietekme uz asociāciju, norādot jaunās vai mainītās darbības un to finansēšanas kārtību.

Revidenta ziņojumā ietveramās informācijas prasības svītrošana
Ar likumprojekta 10. pantu paredzēts izslēgt Revīzijas pakalpojumu likuma 31.2 panta 8. punktu, tādējādi svītrojot vienu no revidenta ziņojumā obligāti ietveramās informācijas prasībām. Lūdzam izvērtēt, vai šīs prasības atcelšana samazina zvērinātu revidentu un zvērinātu revidentu komercsabiedrību veicamās darbības un tām nepieciešamo laiku, un attiecīgi atspoguļot administratīvo izmaksu izmaiņu anotācijas 2.3. un 2.4. apakšsadaļā. Ja prasības svītrošana faktiskajā ziņojuma sagatavošanas procesā administratīvās izmaksas nemaina, anotācijā sniedzams attiecīgs pamatojums.

	Anotācija (ex-ante)
2.5. Atbilstības izmaksu novērtējums
	Iebildums
Lūdzam pārskatīt anotācijas 2.5. apakšsadaļā izdarīto atzīmi, ka projekts nerada atbilstības izmaksas.

Likumprojekta 7. pantā ietvertā Revīzijas pakalpojumu likuma 21. panta 4.1 daļa nosaka, ka zvērinātu revidentu komercsabiedrībā strādājošajiem zvērinātiem revidentiem jābūt ar nevainojamu reputāciju. Savukārt projekta 1. pantā tiek precizēta galvenā ilgtspējas revidenta definīcija, nosakot, ka šai personai jābūt piešķirtām tiesībām sniegt ilgtspējas ziņojuma apliecinājuma pakalpojumu.
Anotācijas 2.1. apakšsadaļā norādīts, ka zvērinātu revidentu komercsabiedrībām varētu būt nepieciešams precizēt iekšējās pārbaudes un apliecinājumu kārtību, nodrošināt darbinieku reputācijas izvērtēšanu un ieviest atbilstošus iekšējās kontroles mehānismus. Šāds ietekmes apraksts nav savietojams ar 2.5. apakšsadaļā izdarīto atzīmi “Nē”.
Lūdzam izvērtēt, vai minētās projekta normas salīdzinājumā ar spēkā esošo regulējumu rada zvērinātiem revidentiem vai zvērinātu revidentu komercsabiedrībām jaunas vai mainītas atbilstības nodrošināšanas darbības un izmaksas. Ja šādas izmaksas rodas, tās monetāri novērtējamas anotācijas 2.5. apakšsadaļā. Ja projektu iespējams izpildīt, nemainot komercsabiedrību līdzšinējos procesus un neradot papildu izmaksas, anotācijā sniedzams konkrēts, spēkā esošajā regulējumā un faktiskajā praksē balstīts pamatojums, kā arī no 2.1. apakšsadaļas izslēdzamas norādes uz tādiem iespējamiem pienākumiem vai procesiem, kurus projekts faktiski nenosaka.

7.4. Projekta izpildes ietekme uz pārvaldes funkcijām un institucionālo struktūru
	Priekšlikums
Lūdzam precizēt anotācijas 7. sadaļu.
Likumprojekts paredz Finanšu ministrijai pārejas periodā izvērtēt trešo valstu revidentu un trešo valstu revidentu komercsabiedrību iesniegto informāciju, lemt par to atzīšanu ierakstīšanai reģistrā, kā arī izstrādāt Revīzijas konsultatīvās padomes nolikumu. Neraugoties uz minēto, anotācijas 7.4. apakšsadaļā attiecībā uz institūciju funkciju, uzdevumu un iekšējo procesu izmaiņām visos laukos norādīts “Nē”, nesniedzot skaidrojumu.
Lūdzam anotācijas 7.4. apakšsadaļā raksturot, kas projekta rezultātā mainīsies Finanšu ministrijas uzdevumos vai iekšējos procesos, tostarp saistībā ar iesniegumu izvērtēšanu, informācijas pārbaudi, sadarbību ar Latvijas Zvērinātu revidentu asociāciju un Revīzijas konsultatīvās padomes nolikuma izstrādi. Norādāmi arī projekta īstenošanai nepieciešamie cilvēkresursi, tehniskie un finanšu resursi. Ja minētās darbības tiks nodrošinātas esošo funkciju, procesu un piešķirto resursu ietvaros, tas anotācijā attiecīgi norādāms un pamatojams.
Piedāvātā redakcija
-
	Diāna Krikščūna (VK) (Ieva Kristiāna Bleive (VK) vietā)



